Чаковский Александр Борисович
Чаковский Александр Борисович (13(26). 8. 1913, Санкт-Петербург - 17. 2. 1994, Москва) - орус совет жазуучусу, Социалисттик Эмгектин Баатыры (1973).
 
1938-ж. М. Горький атындагы Адабият институтун бүткөн. Чыгармалары 1937-жылдан жарыялана баштаган. «Бул Ленинградда болгон» (1944), «Лида» (1945) жана «Бейпил күндөр» (1947) аттуу лирика-публ. үчилтигин жазган. 1949-ж. «Бизде эбак таң аткан» романы жарык көргөн (1950, СССР мамлекеттик сыйл.). «Өмүрдүн бир жылы» (1956), «Биз тандаган жол» (1960) романдарында жана «Алыскы жылдыздын жарыгы» (1963) повестинде советтик коомдун моралдык-этикалык проблемалары чагылдырылган. 5 китептен турган «Блокада» (1968-75; Лениндик сыйл., 1978) романында Ленинград үчүн болгон салгылаш, советтик жоокерлердин моралдык-саясий артыкчылыктары көрсөтүлөт. 1978-80-ж. «Жеңиш» романынжазган (СССР мамлекеттик сыйл. 1983). «Колукту» (1966), «Бүтпөгөн портрет» (1984), «Нюрнберг элестери» (1990) ж. б. чыгармалардын автору. Ал публицист катары да белгилүү. Айрым чыгармалары кыргыз тилине которулган («Блокада», которгон А. Кангелдиев; «Жениш», которгон Т. Мияшов, Т. Сулайманов, «Колукту», которгон М. Сагынов ж. б.) жана экрандаштырылган. Төрт Ленин, эки Эмгек Кызыл Туу, Кызыл Жылдыз, Октябрь Революциясы ордендери жана медалдар менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Инсандар